khistorydata/jeongjo-sjw-relations huggingface dataset:
정조 1년 · 목
國榮曰。俄聞醫女所傳之言。則　王大妃殿氣候顯有差勝之勢云。不勝慶幸。予曰。水刺進御之道。比前稍勝。而上氣之症。時時發作。且外感終未快解矣。國榮曰。上氣卽是本症候。大勢少減。外感則若愼攝。自可差復。固不當過慮矣。予曰。右相入來乎。國榮曰。與副提學依下敎入來矣。予曰。政官入來乎。國榮曰。飭敎屢下。故俄已入來矣。今方開政矣。予曰。今日召見卿等。予心一倍愴感。乙未此日。右相不顧死生。尺疏叫閽。其時危難之狀。已不可勝言。而如非　先大王至明至仁之德。則何以沮逆謀而保儲位乎。予之得有今日。上而　先王之恩。下而諸公之力。今日之召。卽無忘在莒之意也。命善曰。臣等獲逢今日。特命賜對。益不勝感涕。而當其艱險之時。國家之安危。迫在呼吸。則爲今日臣子者。孰無損生報國之心乎。臣之抗疏。亦不過臣分。而每承聖敎。悚惶交極。國榮曰。追思伊日之事。且承聖敎。膽掉心驚。抑塞不知所對矣。逆謀益急。儲位日危。而顧瞻域中。無一可恃。獨右相忘身抗疏。終使　宗社有再安之慶。論其樹立。可謂功存　社稷。予曰。如非斷斷血忱。則豈能判此至難之事乎。至今思之。不覺竦然也。民始曰。不念一身之死生。深痛國家之阽危。扶大義於賊熖熾張之時。抗一疏於天陛深嚴之地。逆謀由是而莫售。國勢以之而賴安。求之古人。其所樹立。無與爲比矣。鎭衡曰。自古名臣碩輔之樹立王事者何限。而未有如右相之挺身叫閤。掃除群凶。使四百年　宗社。置之磐泰之境。功業之卓卓。益覺欽欽。命善曰。旣承聖敎。又聞諸臣之奏。褒功奬節。都侈於臣身。益不勝愧恧。臣之一疏。固不過一時憂憤之激於中。而至若知申克仗孤忠。至誠保護之功。眞可謂支廈之一木。擎天之雙手。當此之時。如無知申翊聖之功。則雖有臣疏。危機何以轉斡。大計何以贊成乎。予曰。卿言是矣。如非知申慷慨扶護之誠。則賊謀實難測度。到此地頭。卿疏之有無。何足論乎。四百年　宗社。再安於二人之手。非獨予躬之爲幸。實爲國家萬世之福也。國榮曰。君臣之共享太平。國家之福力。可謂洪大矣。予曰。方當哀遑之時。此日不得設小酌。心甚悵然。自明年以後。每年略備酒饌。共誦　先王如天之恩。兼敍諸公衛予之功。例以爲常好矣。命善等曰。時値諒闇。臣等不得稱爵獻壽。下情不勝悵缺矣。
정조 1년 · 강
右承旨任希簡。陳疏乞遞春秋兼銜。批下該曹稟處。
정조 1년 · 목
希簡與副提學鄭民始。有姨從應避之嫌也。
정조 1년 · 강
以鄭好仁爲工曹判書。
정조 1년 · 목
敎曰。欲以每年今日召見同患難諸臣者。予意在於。一則共誦　先王如天之恩。一則兼敍曩日衛予之功。今日在廷諸臣。果能領會否。曾欲下敎而未果矣。往在乙未年此日。逆邊之謀易儲位之計日急。至於右相疏徹之後。筵中諸臣。皆右賊徒。或請言根。或諉深文。又或以可東可西之說依俙漫漶。而惟於其時。承宣之誠心建白。人孰不知。其在嚴忠逆存激揚之道。不可無奬用之擧。今始陞秩。抑云晚矣。工判方帶金吾劇務。本職今姑許遞。行副司直鄭好仁特擢工曹判書。卽爲牌招。當日謝恩。又敎曰。金虎門留門。工曹判書牌招謝恩後下鑰。　好仁牌不進。敎以。待開門更爲牌招。
정조 1년 · 강
有政。吏曹參議李義翊進。
정조 1년 · 목
以嚴思憲爲持平。洪周萬爲獻納。曺遠振爲正言。沈豊之爲副修撰。
정조 1년 · 강
給古群山渰戶恤典。
정조 1년 · 목
全羅監司鄭元始。以古群山土兵都哲伊等十三名渰死馳啓。敎以。令本道恤典擧行。
정조 1년 · 목
敎曰。副提調持加減交濟湯入侍。　國榮曰。昨伏見鄭好仁陞擢備忘。而益歎聖聰之卓越矣。右相疏徹之後。入侍之臣。孰無右賊之心。而獨此重臣。誠心顧護。明白陳達。以至泰安之境。如非嚴於忠逆。豈如是乎。予曰。備忘已言之。而其時筵中諸臣。擧皆詆斥相臣。愛護賊徒。言根之說。深文之斥。至發於前席。其他漫漶彌縫之言。一套齊起。而不意承宣及讀予疏。至誠奏對。以破賊膽。其爲國效忠之誠。令人感服。予至今不忘于中。故有此陞擢之命矣。國榮曰。備忘一布。聽聞必爲洽然矣。予曰。外人若聞其時事狀。則必皆驚歎矣。予曰。工判入來乎。國榮曰。尙未入來云矣。予曰。右承旨今日何不仕進乎。國榮曰。聞素患癖積方苦。不得仕進云矣。予曰。旣有實恙則勢難强迫矣。
정조 1년 · 강
遞承旨任希簡李鎭衡。以鄭民始李敬養代之。
정조 1년 · 목
敎曰。右承旨有實恙云。今姑許遞。又敎曰。左副承旨實恙未差云。今姑許遞。承旨前望單子入之。待下批牌招察任。
정조 1년 · 목
予曰。休息未久。復拜承旨。得無難乎。民始曰。病狀姑未快差矣。予曰。新除工判見之乎。民始曰。俄者肅謝時見之矣。予曰。此人之陞擢。亦云晩矣。予曰。昨日之會。不可無言。故有所製者。卿其見之。國榮讀訖。予曰。文體與命意何如。國榮曰。命意與敍事皆洽好。而下段中以安不忘危爲結語者。尤不勝欽歎矣。殿下以此四字爲元符。則雖享盈盛之樂。而自無恬嬉之念。何憂乎制治之艱。何患乎守成之難乎。予曰。卿言好矣。民始曰。安不忘危四字。果爲守成之要道矣。予曰。向來艱危之事。尙今骨驚。雖欲忘之。其可得乎。國榮曰。古人所謂毋忘在莒者。實是今日準備語也。予曰。然矣。
정조 1년 · 강
命白翎鎭漂人咨文。撰付咨官所列處。
정조 1년 · 목
備邊司啓言。黃海水使黃寀監司徐有寧狀啓。以爲。大國盛京南錦州人九名。及廣東省澄海縣人十四名。福建人一名。爲漂到於白翎鎭大靑島。而考其票文。見其問情。則以捕魚漂來。以商船漂來者。而渠輩情願。從旱路還歸云矣。所着衣袴。依例製給。沿路刷馬。定差員護送等節。及彼人物件中可以運致者。亦以制馬替送。卜重難運者。從厚折價以給。所破船隻。依例折給。如果無用則卽地燒火。以本營譯學一人。領付於沿路有譯學處。以抵於今番靈光珍島兩漂人領去咨官之行。而一邊治送。一邊狀聞事。已自備局行關知委矣。供饋等節。另飭擧行。咨官之發行。已過屢日。申飭道帥臣卽速領付。而咨文撰出。定禁撥下送于咨官所到處。請以爲入送北京。允之。
정조 1년 · 목
敎曰。副提調持加減交濟湯入侍。　予曰。惠卽雖是微官。各以色目差代。前所未有之事矣。國榮曰。此似小事。有關國體矣。予曰。然矣。當初創出無前之規。已極驚心。而至今因循未革。尤涉駭然矣。予曰。卿之所奏擧條。何至今不爲書入乎。國榮曰。俄問堂后則纔已畢書。今方入啓云矣。予曰。李義淵當以何職貤贈云乎。國榮曰。擧條啓下後。銓曹當援例爲之矣。予曰。李義淵其時獨疏乎。國榮曰。考見日記。則果爲獨疏矣。予命讀禮曹孝烈草記。予曰。遐土愚婦之烈行苦節。若是卓異。不覺感歎。國榮曰。然矣。遐俗雖迷。此等烈行。間多有之。朝廷之隨聞褒旌。亦是扶敎之大政矣。
정조 1년 · 목
予曰。今日都承旨所奏出擧條者見之乎。民始曰。見之矣。予曰。惠郞之各以色目差代。誠極怪駭。不可不變通者。而至於三人之復官與恤典。亦宜朝家之當爲者也。民始曰。然矣。予曰。大諫之討逆。如是斷斷不已。誠意可尙矣。民始曰。其所討逆。實出於爲國血誠矣。
정조 1년 · 강
命惠郞窠彼此色目。斯速革之。
정조 1년 · 목
都承旨洪國榮啓言。臣適忝惠堂。以惠堂事嘗有所愚見。故敢達矣。設官分職。惟人是擇。則豈有屬此屬彼之窠。而自十餘年前。一大臣創出無前之規。其弊轉痼。此邊窠彼邊窠。便爲定式。朝廷之上。豈有如許道理。而苟或以彼此爲分排。則兩色目外。抑豈無他色目乎。臣意則特革此規。毋論彼此。惟人是擇好矣。後日次對。請下詢大臣慮之。敎以。年前雖有一大臣駭擧。尙今因循者。良甚慨然。斯速革之。何必更問于次對。所謂彼此窠。自今以後。爲官擇人事分付。
정조 1년 · 강
命南絳老妻兒題給米布。
정조 1년 · 목
都承旨洪國榮啓言。南絳老復官。在於　先朝末年。而聞其妻兒不堪飢寒。彷徨郭外云。如念恤四之政。恐無先於此者。今當歲律將暮。此等之事。不可緩矣。敎以。復官旣在於　先朝。則今無加爲之事。聞卿所奏。良用惻然。令該曹題給米布。以示恤孤之意。
정조 1년 · 강
命故幼學李義淵贈職。故臺臣尹光天復官。
정조 1년 · 목
都承旨洪國榮啓言。夫樹風敎。乃所以嚴忠逆也。如故幼學李義淵之値禍熖斬伐之餘。以渺然儒生。首唱大義。幷陳三件。竟以杖死。士林至今悲之。宜有褒崇之典矣。敎以。其在扶植風敎之道。不可泯沒。特爲贈職。又啓言。故臺臣尹光天。以大訓事被罪於　先朝。而有給牒之命矣。身死之後。尙未蒙收敍之典云。此人之慷慨危忠。世所共知。其在勸懲之道。似不可泯沒矣。敎以。復官。
정조 1년 · 강
禮曹以關西孝烈人覆啓。
정조 1년 · 목
該曹啓言。因關西御史沈念祖書啓。孝烈人分等草記事命下矣。江界金鳳采。寧邊將校崔顯光妻林召史。義州鄕人金致瑀妻金氏。江西鄕人金宗生妻鄭氏。旌褒事也。宗生妻鄭氏。其夫屬纊之後。卽地飮滷。同時招魂。合施旌閭之典。致瑀妻金氏。夫死之後。毋憾送終。及至三年之畢。飮滷而死。宜有復戶之典。顯光妻林召史。結廬夫墳之側。其爲篤行。誠可歎美。而旣蒙復戶之恩典。則今無可以疊施。鳳采。養生送死。皆有其禮。鄕里稱以孝子。此是人子之常節。別無旌表之道。而鳳采林召史。俱以邊土之民。其孝行不可泯沒。見方生存。令本道衣資食物。從厚題給。以爲樹風聲之道。似爲合宜。請上裁。允之。
정조 1년 · 목
敎曰。日寒如此。禁府刑曹輕囚幷放送。
정조 1년 · 목
予曰。安東築堤之役。果浩大耶。民始曰。安東之爲水衝破者甚多。若不發軍完築。則邑居無以保存云矣。予曰。嶺伯善治云乎。民始曰。然矣。予曰。嶺湖兩南。卽國家根本之地也。方伯尤宜擇人矣。民始曰。然矣。而近來兩南穀簿虛錄之弊。耗縮之患。不可不釐正矣。予曰。此果可悶矣。予曰。歲末停捧。果爲實惠否。民始曰。小民則怯於官威。幾皆納之於停捧之前。而惟官屬與有勢者。延拖不納。以待停捧。故殘戶則不得蒙其惠云矣。
정조 1년 · 목
敎曰。副提調持加減交濟湯入侍。　國榮曰。今日則日氣酷寒。衣襨恐有單薄之慮矣。予曰。所着若稍厚。則非但動作之難便。且發氣煩之症。故雖隆寒。本不厚着矣。國榮曰。同德會序文皆釐正乎。予曰。姑未爲之。待其釐正。卿須書之。國榮曰。御製正書後。諸臣所作。當書於一幅乎。予曰。諸臣所作。各以自筆書之。作爲一軸好矣。予曰。還上停捧令早出。然後小民可以蒙惠。而已捧之穀。若少於未捧。則來歲接濟。亦未免苟艱。是可爲悶也。國榮曰。聖敎誠然矣。晩停早停。皆有其弊。限望間出令。則似無妨矣。予曰。年年每於念後。始爲停捧。近道猶可及之。遠道則令未及布。故惠未能究。殊非一視之意。國榮曰。然矣。予曰。明日卽　貞聖王后誕辰也。附廟之後。雖欲伸情。禮不可得也。將欲行茶禮矣。國榮曰。聖敎誠好矣。
정조 1년 · 강
貞聖王后誕辰。命當自內酌獻禮。親押處所。涵仁亭爲之。
정조 1년 · 목
敎曰。今日卽　貞聖王后誕辰。當展拜。而日寒如此。百官行禮置之。侍衛雲寶劍外。皆以入直磨鍊。又敎曰。挾輦軍十名。以入直除出。創劍軍以四十名磨鍊。副輦儀仗置之。又敎曰。當自內酌獻禮。諸執事祭物置之。又敎曰。乘轎處所。資始門外爲之。親押處所。涵仁亭爲之。自賓陽門出宮。由協陽門還內。禮兵房知悉。
정조 1년 · 강
詣　徽寧殿。行酌獻禮。
정조 1년 · 목
具布裹翼善冠白布袍布裹鳥犀帶。乘輿出隆孝門詣涵仁亭親押　香祝訖。仍詣　徽寧殿。就版位展拜。入齋室。時至。詣盥洗位盥手訖。詣　香案前三上　香。獻爵。大祝讀祝訖。降復位。行禮如儀。予曰。酌獻禮時。贊儀何不差出乎。承旨鄭民始曰。自內行禮時則無差出之例云矣。予曰。贊儀口傳差出事分付。乘輿由協陽門還內。
정조 1년 · 강
行藥院入診于誠正閣。都提調徐命善。提調具允鈺進。
정조 1년 · 목
請診也。　予命醫官入診置之。予謂命善曰。初三日召見卿等之時。不可無言。故有所製序矣。卿其見之。命承旨鄭民始讀序文。予曰。所作何如。命善曰。臣不敢仰論宸章。而命意與敍事皆洽好矣。予曰。卿等亦皆已製乎。命善曰。臣等姑未成篇矣。予曰。畢製後。諸臣各以自筆書於一幅。以記伊日之事好矣。命善曰。臣等荒拙之文。若書於宸章之末。則臣等寵榮。容有極哉。
정조 1년 · 목
敎曰。副提調持加減交濟湯入侍。　予曰。展拜後玉堂當參問安。未還宮前。玉堂不得出去乎。國榮曰。展拜旣已相値。學製似當退定矣。予曰。旣聚多士。若爲退定。則似必抑鬱。注書出去。他玉堂入參問安。入直玉堂出去。學製依例爲之事分付。予曰。徐命膺入來乎。國榮曰。今方入來肅謝矣。予曰。今則閣臣旣備。褒貶當從近擧行乎。國榮曰。當與諸堂相議爲之矣。予曰。各司郎廳。有久任窠乎。國榮曰。諸司各有久任原窠矣。
정조 1년 · 강
慈殿　慈宮所入之物。命戶判旣承下敎。卽爲分付。
정조 1년 · 강
以徐命膺爲內閣提學。
정조 1년 · 목
敎曰。本閣褒貶當前。閣臣不可不備。前望單子入之。待下批牌招察任。
정조 1년 · 강
命各司久任郎廳明日來待。
정조 1년 · 목
敎曰。各司久任郎廳入侍。古例然也。近久不爲。明日來待事分付。
정조 1년 · 목
敎曰。頃者儒生召試。意在勸奬。其時停擧儒生解停。特敎停擧人一體解停。
정조 1년 · 강
嚴飭漂人接待疏虞之弊。
정조 1년 · 목
敎曰。漂人上京。近甚陸續。沿路各邑。接待及禁雜人等節。必有疏虞之弊。彼人豈不窺我法紀乎。自備局更加嚴飭諸道。
정조 1년 · 목
敎曰。詢瘼於貢市人。卽　先朝所嘗行之者。今當歲末。該堂詳問貢市人弊瘼。草記事分付。
정조 1년 · 강
命滯囚待明朝開坐。
정조 1년 · 목
敎曰。雖値齋戒。當此劇沍。滯囚可悶。待明朝。禁府開坐事分付。
정조 1년 · 강
命諸道監司幷推考。
정조 1년 · 목
敎曰。頃於夏旱。玉堂應旨之箚。請於各邑俾陳蘇瘼之方。而今已歲莫。惟前監司李普行一人外。有無弊間。俱無一張狀啓之來到者。事甚未安。諸道監司。一倂從重推考。
정조 1년 · 강
命前兵使具明謙拿處。
정조 1년 · 목
因明謙偏裨鄭錫祚供辭。敎以。觀此所供。具明謙嚴題之說。自歸誣罔。前兵使具明謙。令該府拿問處之。
정조 1년 · 강
遣承旨詣受　香所。奉審摘奸。
정조 1년 · 목
司寒祭。在明日也。
정조 1년 · 강
召見各司久任郎廳于熙政堂。
정조 1년 · 목
予曰。久任郎廳。自　先朝。每有召見詢弊之例。而當此歲末。召見爾等。予意有在。此與輪對有異。蘇弊捄瘼之方。各陳所見。毋如輪對官之皆以無所懷爲對也。
정조 1년 · 목
敎曰。副提調持加減交濟湯入侍。　國榮曰。陞學之設。專爲多士之勸奬鼓動。而當此歲末。畢抄無期。一番申飭似好矣。予曰。幾抄爲之乎。國榮曰。尙餘五六抄云矣。予曰。何不連次設行乎。國榮曰。向者諫長。以大司成極擇事有所陳啓。故以此爲引。尙不擧行云矣。予曰。諫長之言。旣是泛論。則有何可引之事乎。當申飭矣。予曰。久任郎廳。皆來待乎。國榮曰。皆已待令矣。予曰。卽見備局貢市人詢瘼草記。則弓角契貢人。以倭銅之不出。不得受價云。倭銅何爲不出乎。國榮曰。聞任譯輩言。則倭人受去銅價。尙不貿銅以給。故連爲催促。至今延施云矣。予曰。安知非任譯輩中間操弄之事乎。國榮曰。亦不無是慮矣。予曰。貢人之弊。近來尤甚。實難支撑云。何以則可有矯捄之道乎。國榮曰。貢弊專出於加用之多。而不卽受價之致。目今經用每患不足。貢價不得準給。故以致呼訴之弊。誠甚可悶矣。予曰。各司褒貶。幾何爲之乎。國榮曰。連値有故。磨勘尙遠云矣。予曰。召見各司久任郎廳。非爲應文。欲聞積弊矣。無一人陳瘼者。誠爲寒心。以予所聞所見言之。各司爲弊之事。不一其端。而擧皆以無弊對之。不知爲弊者而然歟。欲爲彌縫而然歟。殊欠誠實。國榮曰。諸司中或有無弊處。而設或有爲弊之事。前席奏對之際。或慮做錯。似不無彌縫之患矣。予曰。卿言是也。
정조 1년 · 강
命茂長漂人定差員領往。
정조 1년 · 목
備邊司啓言。茂長漂人不日當上來矣。入京後接置防守供饋衣服等節。令各該司考例着實擧行。本司郎廳一員。各差備譯官亦爲定送問情後。別定譯官領送於沿路有譯學處。使之領付於前咨官所到處。而定差員領往事。分付各該道臣。亦令義州府預先馳通于鳳城將處。請以爲渡江後護送。允之。
정조 1년 · 강
命貢市人等弊瘼從長變通。
정조 1년 · 목
備邊司啓言。依下敎。招問貢市人弊瘼。則長興庫貢人以爲。楮注紙價。比前登踴。而貢價太廉。義盈庫貢人。黃蜜加用則倍簁。而貢價如前上下。弓角契貢人。弓角年年進排。而以倭銅之不出。不得受價。苧布廛市民。七起恒式定。而見今遺在。只有四起。綿紬廛市民以爲。六起恒定。而今只有四起。一依恒定起數上下云。其餘貢市人等些少弊瘼。則自備局不過申飭者。而上項各人等稱冤。使惠堂戶判相議。如有可以矯捄之道。則請從長變通。允之。
정조 1년 · 강
重推戶曹郎廳李昌中徐琢修。推大司成徐浩修。
정조 1년 · 목
敎曰。各司久任郎廳之召而詢瘼者。意不在應文而已。入侍諸郎廳中。或有除拜未久之人。又或有職事閑漫之司。雖不必人人使之强覓敷奏。至於度支。爲各司之首。而曹中事務。豈無一辭半辭之爲弊瘼者乎。屢勤詢問含糊。甚非召見之本意。戶曹郎廳李昌中徐琢修。爲先從重推考。又敎曰。歲色垂暮。而國子長以諫長無心之說。乃欲有意而引陞試亦不設行云。大司成徐浩修推考。使之擧行。俾多士無當寒逐日奔走之弊事。申飭本館。
정조 1년 · 강
命時囚許★(氵+近)勘放。尹珖取招。
정조 1년 · 목
義禁府啓言。昌城前府使許★(氵+近)。杖一百收贖。流三千里。私罪施行。敎以。功減一等。又啓言。龜城前府使尹珖。擅賣國穀罪。請取招勘處。允之。
정조 1년 · 목
予曰。近來各軍門射講。着實爲之乎。國榮曰。連爲着實矣。予曰。果有實效乎。國榮曰。顯有效矣。予曰。習陣時。將校輩能知陣法乎。國榮曰。見其指揮則略知糟粕矣。予曰。勸射非不好矣。而若不講習陣法。則無以知坐作進退之法。大抵敎鍊之事。講爲最緊。軍門着意於敎講好矣。國榮曰。聖敎誠好矣。射則雖有穿楊之才。固不如坐作進退之得其宜矣。臣亦每飭營中。捧講之除。務從嚴峻矣。予曰。諸道捧還。幾皆過半乎。國榮曰。日前聞關西消息。則諸邑所捧。堇爲三分二云。以此推之。則他道可知。停捧卽年年已行之例。而況此災歲。官府則鞭朴狼藉。窮民則升斗難辦。其艱苦悽惻之狀。不見可想。在朝家憂恤之政。速下停捧之令似好矣。予曰。雖今日卽欲停捧。而畿內及近道。雖蒙早停之惠。至於北道及兩南。聞令最晩。實無其效。此亦不均之政。予意則停捧令下後。計遠道頌布往返日字。畿內及近道。始爲停捧無妨。卿意何如。國榮曰。聖敎甚好矣。如是然後可能均被惠澤矣。予曰。明日次對。問於大臣後下敎矣。予曰。卽見內醫院草記。則慶絢愚濫之事。不一而足。是何事也。國榮曰。臣等以堂上醫官之不參貶坐。問其委折。則謂以堂上本不入參云。故深用怪之。推其不參之可據文跡。則左右周遮。至於言辭悖慢之境。幺麼醫官。敢作駭妄之擧。故不得已草記矣。予曰。方泰輿曾以愚濫放恣。素嘗絶憎矣。此漢又作縱次之習。尤極駭通。論其罪犯。不可汰去而止也。國榮曰。渠何敢生愚濫之意。而周遮掩跡之際。有此駭妄之事。於渠何足深責乎。予曰。無文跡之說。極爲奸巧。昨年六月。特命捧講。以爲等第之高下。九月又爲申飭。則何不記憶。而敢以無文跡防遮乎。國榮曰。提調旣問其委折。則固當以實對之。而不此之爲。巧生掩跡之意。誠甚駭然矣。予曰。泰輿之子孝民。尙留於內局云。極爲寒心。泰輿附同醫女貴蟾。交結文女。稱以內入。盜竊標紙。以生材蔘無限消融。以予所知言之。殆過五十餘斤。論其所犯。可謂殺無赦。且昨年道顯之招。有來宿於泰輿農幕云云之說。以此以彼。窮凶情節。昭不可掩。凶漢之子。何至今不爲査汰。置之於嘗藥之重地乎。國榮曰。臣等實不知泰與罪犯之若是窮凶。伏聞聖敎。不勝驚掉。孝民之尙今留置。臣等不察之失。在所難免。旣承下敎。當與都提調相議。卽當汰去矣。予曰。尹珖之一味欺隱。萬萬無狀。元穀擅賣。在於五月。營耗劃給。在於七月。則以此不當之說納招。欲爲漫患彌縫。尤極陰譎。國榮曰。營耗雖已劃給。旣在於五月擅賣之後。則以此彌縫。誠甚苟且矣。
정조 1년 · 목
疏略曰。伏見昨日所下備忘。心膽寸裂。恨不得糜麟漢之死骨。刺相福之凶肚。嗚呼。向日事尙忍言哉。和緩內煽凶謀。樂任外結逆黨。至於龜柱潛款賊峸。三凶合勢。外若相殊而中實共貫。伏願殿下卽允合司之請。先致巨魁之嚴誅。繼治黨與之罪焉。相福之罪。已悉合辭之論列。連肚厚賊。添翼麟逆。而猶靳末勘之薄竄。瑩中之尙無拿鞫之請。相集則罪止竄配。殆同已勘之輕犯。國無法則已。不然。相福瑩中。安得免嚴問正法。相集亦不可以人微而置而不問也。伊時入侍諸臣中。東西漫漶。有浮任安之坐觀。亦令嚴覈重繩焉。夫刑賞者。國之大權也。工曹判書鄭好仁。以誠心建白。已蒙顯賞。而反是而爲凶爲逆者。不施常刑。則果何益於有國彰癉之政乎。亦願明示處分。使刑賞無致偏擧之難焉。批以。爾於懲討之義。一疏再疏。不得請則不欲自已者。予豈不知。爾之沫血之意。至于此疏。予亦爲之激切。然而尙靳允兪者。可知予非無意而然也。爾其勿辭。從速察職。
정조 1년 · 강
修撰李儒慶陳疏請譴。賜批。
정조 1년 · 목
疏略曰。伏見諫長疏本。盛論臣處義之顚錯。譏斥備至。噫。啓覆三囚酌處之際。獄案已具。三尺至嚴。聖意雖出好生。王法不可低仰之意。縷縷仰奏。而若其啓請還收。兩司之責也。臣何敢替當也。諫長以臣之言辭拙訥。未得回天。爲臣之罪。則臣固甘心也。若以未發啓兩司之不卽請罪於前席。爲臣之罪。則臣固甘心也。至於不能爭執之譏。未知綠何而發耶。乞降譴斥。以謝臺言。批以。爾其勿辭察職。
정조 1년 · 강
遞大司憲李徽之。
정조 1년 · 목
敎曰。揆以處義。似難强迫。況風憲之長。與庶僚自別。大司憲李徽之本職。今姑許遞。
정조 1년 · 강
命鄭好仁陞付知義禁。
정조 1년 · 목
敎曰。同義禁鄭好仁。口傳陞付。先爲開坐。明日開門後。使之謝恩。家在城外。同義禁改差。口傳差出。○因義禁府備員啓稟。敎以。已下敎矣。
정조 1년 · 강
命時囚燠室許接問啓判義禁。
정조 1년 · 목
敎曰。禁府事。無論巨細。判堂主之。則貪吏之査事。初不致意。武弁之問目。隱不詳說。此已萬萬駭然。大是溺職。則問備末勘。雖是未安之意。而今聞宣傳官所謂。具明謙等人。無論晝夜。初不在於間中。偃處燠室云。　先朝禁令之後。姑無許接房內之朝令。則身爲判堂。佯若不知。乖常之跡。何如是其太露乎。事之未安。莫甚於此。該房知悉。卽爲問啓於判義禁處。
정조 1년 · 강
罷前正言沈★(土+奕)職。
정조 1년 · 목
吏曹啓言。　翼陵冬至　祭典祀官大祝。前正言沈★(土+奕)塡差矣。稱以在外。終不受　祭物。事極駭然。而本曹請推外無他罰。何以爲之。敎以。罷職。
정조 1년 · 강
命時囚具明謙待批下擧行。尹珖施威嚴問。
정조 1년 · 목
義禁府啓言。前兵使具明謙請議處。敎以。素知矯妄。今此供辭。節節巧餙。豈以鄭哥不能面質於渠而然乎。若復欺隱。當加刑究問。更加嚴問取招。又啓言。明謙究問之下。一向發明。請上裁。敎以。渠以幺麼武弁。一招再招。遊辭爲說。全無嚴畏之意。刑之竄之。無所不可。直招之前。決不可輕易決折以壞紀綱。此供辭問目。元不成樣。幷勿施。嚴問口招。而本事非爲蔡弘履也。卽爲紀綱。則所絶痛者。渠之始也恣妄。中焉誣罔。末乃欺隱者也。以此意發問目。今日內捧招。若不直招。則國綱壞於妖悖之一武夫。寧有是乎。以爲先施威之意草記。待批下。更卽擧行。又啓言。尹珖擅賣國穀罪。泛稱遲晩。請刑推得情。敎以。繡啓內還穀留庫中屢百石。憑藉城役。作錢私用。明白論列而渠於置對之時。所謂發明。極其虛悖。不足掛聽者。姑以重獄體之道。使之査啓。使之更招。渠苟有一分嚴畏法綱之心。初招欺隱。已極無狀。今於更招之下。何敢發明乎。究厥情狀。萬萬陰譎。原穀之擅賣。在於五月。營耗之劃給。在於七月。則安敢以全不近似之說納招。其他四百金了當之役。謂以千餘金用下。又以虛無之物。鑿空添書於記簿等。各項罪犯。又是不法之甚者。該府若以繡啓査啓爲不當。則初不啓請。更招可也。不然則固當論理發問。期於得情。不此之爲。其所問目。太不成樣。若此而不法守令。其可應口遲晩。俛首無辭乎。事之乖戾。莫此爲甚。本府開坐諸堂推考。判義禁洪樂性爲先從重推考。判付條目。以爲問目。嚴覈究問。不法之守令。每每寬恕。不得扺法。則哀彼小民。其將盡劉而後已。然則國法無可施之日矣。以向日金晙鄭益儉等處分。謂朝家以忽於懲貪而然乎。反復思之。尤極痛駭。此供辭勿施。今日內更爲開坐。直爲施威嚴問。期於直招。若不直招。當加刑取服。
정조 1년 · 강
配許★(氵+近)于忠州牧。
정조 1년 · 목
義禁府啓言。許★(氵+近)杖一百收贖。告身盡行追奪。流三千里。功減一等。忠州牧徒三年定配。請押送。允之。
정조 2년 · 강
召見藥院副提調洪國榮于誠正閣。
정조 2년 · 목
敎曰。副提調持加減交濟湯入侍。○予曰。 先大王影幀。移奉於 璿源殿。移奉處豫爲修理。然後可無窘急之患矣。國榮曰。始役吉日。豫爲推擇好矣。予曰。旣始役則第一室影幀。當移奉於養志堂矣。國榮曰。似然矣。予曰。五月後當上號於 慈殿矣。豫爲議號。則都監當擧行矣。國榮曰。此月內議號似好矣。予曰。有文衡後。可以議號矣矣。國榮曰。似然矣。國榮曰。欽恤典則頒賜處。豫爲知之。然後件數當詳定矣。予曰。初意則欲以芸閣印出者。頒諸八道矣。更思之。非但經費之可悶。輸送頒給亦有弊。監兵營各送一件。自其營翻刻。廣頒於守令邊將似好。卿意何如。國榮曰。如是則事甚便好矣。予曰。然則朝廷頒賜秩外。勿爲印出事分付。國榮曰。各道翻刻頒布事。有下敎然後當擧行矣。予曰。從當下敎矣。
정조 2년 · 강
命文臣殿講再明日爲之。
정조 2년 · 강
命扶餘等邑田陳査頉降續。待本道狀聞稟處。
정조 2년 · 목
領議政金尙喆啓言。此公忠監司徐有隣條列各邑弊瘼狀啓也。扶餘等三十九邑流來舊初不二千九百餘結及陳田九百九十餘結。其所捄正。莫如改量。適値災年。勢將待豐擧行。而就其中尤甚處。爲先精査懸頉。至於田陳降等降續。隨起隨稅。德山縣宮房出稅之卜數過濫者。及栗峯三驛馬位田畓之徵稅卜多者。亦許改打量降等。從實執卜事也。畓之舊初不。實是諸道通患。至於田陳之弊。己卯査陳之後。其所陳荒。又復若此。民事豈不可悶。而田畓四千餘結。有難一時許頉。以啓紛紜之弊。改量一事。旣是朝令。依道臣所論。差待年豐。次次擧行。使陳者許頉。起者還實。以正其徑界。則從前白徵之弊。自當釐正。如德山縣宮房免稅結。及栗峯驛馬位田畓之卜。多濫徵處。前頭改量時亦爲一體査正。請俾除民弊之意分付。從之。敎以舊初不尤甚處。及田陳降續事。亦依嶺南。令道臣親執細櫛。俾無虛實相混。實惠未究之地。則査頉可也。降續可也。更待精抄後。本道狀聞稟處。
정조 2년 · 강
命永春等邑烽軍監考差定。依請施行。忠義翊衛假稱冒錄。各別痛禁。
정조 2년 · 목
領議政金尙喆啓言。其一永春等三十一邑民少軍多之弊也。烽軍之以良私竝定。道臣所論。誠有所據。監考之以品官差定。亦是續典所載。依請施行。至於忠義忠翊衛之假稱冒錄。尤是避役之淵藪。此後自該府直爲捧單。口傳之弊。各別痛禁。其中明有可據錄券者。四祖來歷。自各其邑報來後。成給口傳事。嚴飭捧甘于該府。俾無違越朝令。隨現論責之弊。其他將校監官面任等色。竝以出身及鄕品差定。曾經軍校及冒錄忠衛者。査出移定於選武等相當役之請。此爲良丁稍裕之道。請依所請擧行之意分付。從之。
정조 2년 · 강
命定山等邑舊逋虛錄置之。
정조 2년 · 목
領議政金尙喆啓言。其一定山等四十一邑。各年舊逋最久條。爲五萬五千一百十八石。而盡是虛錄。指徵無處。宜有參量之道云矣。舊還之難捧。誠如道臣所論。而有難獨許。請此一道今姑置之。從之
정조 2년 · 강
命報恩等邑奴婢貢納。依道比摠法擧行。
정조 2년 · 목
領議政金尙喆啓言。其一報恩等十六邑戶曹屬各司奴婢。及成均館尙衣院奴婢逃故應頉之類。一竝許頉。以時存應貢者。永爲貢摠。以除白徵之弊也。甲午減貢時。旣有道比摠之朝令。所謂道比摠。隨其生產之多寡。雖減於此。必增於彼。欲其貢納之無至減縮也。嶺南以此法行之。而本道尙不行之。致此宿弊之因循自如。他道寺奴婢。皆有生產。而本道寺奴婢。何獨無生產乎。一依他道例。行道比摠之法。勿論某邑。以其生產者。一一査括充額。則庶可除白徵之弊。依此擧行。分付道臣。因此聞甲午道比摠令下後。守令多有鮮由拘礙之事云。若係令前。請亦宜査實處之。分付該曹。從之。
정조 2년 · 강
命站船之限內改造。嚴立科條。切勿聽施。
정조 2년 · 목
領議政金尙喆啓言。其一永春等所定左水站船七隻。別造站船五隻。合十二隻改造改槊之役。永春等十七邑當之。而當初定式。則改造價米爲四十石。而其後減爲二十五石。以此會減之米。不能當改造之費。不得已徵斂於民戶。近又定式懈弛。七年之限。或爲二三年。或爲三四年。輒稱破傷。水運判官報于戶曹。必請改造改槊。故民戶添價。幾乎無年不斂。今若十七邑中計其民戶多寡。邑力大小。竝定一船爲好。而若以移添爲難。則復其會減之米。給其舊退之船。以爲添價之資。改槊改造之限。一遵定式。嚴立科條。以除一分之弊事也。改槊改造。自有定限。而年限之內。爲船漢者私自行商。無所禁戢。一任其船隻之破傷。必欲隨毀隨改。徒損公費。則此豈立法定限之意哉。限前改槊改造之請。自該曹一遵定式。切勿聽施。至於改造價米。雖難復舊。舊退船則請隨所報劃給之意分付。從之。
정조 2년 · 강
命陰城等邑田大同作木之請置之。
정조 2년 · 목
領議政金尙喆啓言。其一陰城全義大同及堤川田稅大同米。以其近峽遠浦之故。其所納米。爲民邑之弊。竝許作木事也。惟正之供。大同之納。事體不輕。俱難輕議。請今姑置之。從之。
정조 2년 · 강
命嶺南田結改量降續。待抄啓後稟處。
정조 2년 · 목
領議政金尙喆啓言。此乃慶尙監司李性源條列各邑弊瘼狀啓也。本道田結。己卯査陳後。屢經大水。虛結白徵。爲五千餘結。仍請査實降續事也。己卯査頉。不過數十年之間。而其後陳荒。又若是數多。隨請隨許。實是難繼之道。若使其最甚之邑。姑待年豐。漸次改量。陳頉還起。竝得釐正。民免白徵之冤。國無公稅之縮。此爲綜核之實政。以此意已有覆奏於湖西伯之狀。請此亦一體分付。敎以道啓旣如此。而以待豐改量覆奏。則便同防啓。且今道臣必當精詳査實。然則豈不愈於白徵乎。今此降續事。令道臣更加親執爬櫛。復待抄啓之狀聞後稟處。
정조 2년 · 강
命京各司經費劃定。詳考山郡穀簿分定。
정조 2년 · 목
領議政金尙喆啓言。其一嶺南還穀。沿邑則屢經移轉。漸致枵然。山郡則別無用下。逐歲增加。若於京各司經費劃定時。以山郡所在穀物。依詳定作錢上納事也。山沿穀物之不均。實爲民邑莫大之弊。而取考山郡穀簿。則卽今見在。殆過百萬之數。此後經費。若有請得許劃之事。則量此分定之意。請分付有司之臣。從之。
정조 2년 · 강
飭宮差侵虐之弊。
정조 2년 · 목
領議政金尙喆啓言。其。各宮房賜牌奴婢。受出之後。或重價勒贖。已贖之中。若有富名。謂之隱漏。推捉侵虐。極其狼藉。此後則勿委宮差。一依宮結收稅例。自該邑收捧。上納於戶曹。自戶曹出除該宮房事也。宮差侵虐之弊。誠極痛惋。而旣已賜牌之後。此不過私奴婢。以私貢而作公物。令地部擧行。終恐有傷事面。如有此輩憑藉作弊之事。則守令報于道臣。嚴加懲治。或有道臣之不能直斷者。亦當報備局重繩。請以此嚴飭。予曰。自戶曹捧給。與免稅猶有間焉。揆以事面。似涉如何。雖不自戶曹捧給。旣有本道本邑所謂宮差之種種侵虐之習。毋論大小。直自營邑或刑或杖。其所懲治之道。無所不可。何必自戶曹捧給。然後除弊乎。此後復有宮差之侵虐。爲小民之弊。則本道監司守。令難免不飭之罪。以此另加嚴飭。
정조 2년 · 강
命海西勅需米耗作錢取殖置之。
정조 2년 · 목
領議政金尙喆啓言。此黃海監司徐有寧條列道內弊瘼狀啓也。其一勅需大小米三萬餘石之斂散取耗。實爲民邑之弊。依定式折價。以錢代捧。竝與元錢一體取殖事也。己丑改節目時。只許耗米作錢者。蓋慮債路太廣。民弊多端。而今若以三萬餘石之米作錢。竝與近五萬兩本錢。而一時取殖。則目前納米之弊。雖或少紓。日後負債之弊。恐難收拾。有未可輕議。請置之。從之。
정조 2년 · 강
飭保米太上納時斗斛濫觴之弊。
정조 2년 · 목
領議政金尙喆啓言。其一鳳山等十邑。田稅詳定。俱爲作錢。而至於訓鍊都監。禁衛營。司饔院保軍身役。皆以米太責納。故民弊多端。保太米一石五兩。太一石二兩五錢。折價上納。自各衙門貿用事也。民情之如此。非不念也。而軍門與各司之自京貿米。亦無其路。勢難許施。但外邑稱冤。專由於京司上納時斗斛濫觴之致。請嚴飭於捧保米各衙門。俾無貽弊軍民。從之。
정조 2년 · 강
命兔山米作錢置之。
정조 2년 · 목
領議政金尙喆啓言。其一兔山一邑。處在窮峽。出浦之難。船路之險。有倍於陸路。依山郡例。許令作錢上納事也。惟正之供。事體至重。他道峽邑之所請。旣未許施。勢難輕議。請今姑置之。予詢左右相。左議政鄭存謙曰。湖西所請。亦已防塞。今何可異同也。右議政徐命善曰。一邑之作米作錢。雖若不甚關係。而惟正之供。事體自別。恐不耳輕議矣。從之。
정조 2년 · 강
許施海州山城田結。降屬火田之請。
정조 2년 · 목
領議政金尙喆啓言。其一海州首陽山城。城內田結執卜。不過七十六負。而責納賦稅。一如平田。故募民莫加支保。且各山城。俱有火田稅取用之例。而惟此山城。獨無折受者。故別將所賴。極其寒薄。今此七十六負。降屬火田。輕其收稅。付之該城事也。山城石确之地。田未滿一結。此何足靳惜。請依所請許施。從之。
정조 2년 · 강
命京外婚葬顧恤精抄啓聞。
정조 2년 · 목
領議政金尙喆啓言。惟彼京外婚嫁過時。喪葬失期之類。最爲四民之無告者。每歲之初。輒有顧恤之恩典。今亦內而賑廳。外而諸道。一一謏搜訪。無徒塞責。俾得實惠下究之意。分付京外。而擧行形止。請令一體狀聞。從之。敎以內而京中。亦令當部精抄。爲先啓聞。
정조 2년 · 강
飭糶糴任自加分之弊。
정조 2년 · 목
領議政金尙喆啓言。糶糴半留。法意至嚴。而近來守令。任自加分。如關西事而極矣。猶復冒犯。有或現發。則安得免怙終之律。道臣亦安敢掩置不聞乎。請先以此嚴飭諸道。敎以所奏甚是。昨冬關西事。豈非已鑑乎。故犯之罪。厥有常刑。自備局措辭。另加嚴飭。
정조 2년 · 강
命京畿水使舟師合操。永宗水陸操。待秋擧行。
정조 2년 · 목
領議政金尙喆啓言。此京畿水使洪秀輔今春兩道舟師合操設行當否。永宗僉使李文爀水陸操設行事。請令廟堂稟旨分付矣。海西畿內。俱皆停操。請此亦待秋擧行。從之。
정조 2년 · 강
命南關淸南春操。依例擧行。海西停操。
정조 2년 · 목
領議政金尙喆啓言。此南兵使安宗奎狀啓也。三甲左右營春操。依定式擧行。南各營所屬邑鎭。依例各其官鎭門聚點事。請令廟堂稟旨分付矣。北兵營春操。旣令設行。南關詰戎之政。亦何可廢閣乎。請依例擧行之意分付。從之。又啓言此平安兵使李國賢狀啓也。今春淸南廵操。依例擧行事。請令廟堂稟旨分付矣。戎政何可久廢。請依例擧行之意分付。從之。又啓言此黃海兵使李膺爀狀啓也。令春操習。及各邑鎭軍器點視擧行事。請令廟當堂稟旨分付矣。關西。關北皆令行操。而海西則諸議多言其不可行。何以爲之。予詢大臣。左議政鄭存謙曰。海西昨年穡事。與被災他道別無異同。春操則果難行。待秋似好矣。右議政徐命善曰。災年民弊。不可不念。春操則姑停似好矣。予詢將臣。訓將張志恒曰。今此停止。雖甚可悶。軍民之弊。亦不可不念。待秋擧行似好矣。敎以停操。
정조 2년 · 강
命關東合操廵點搜討停止。勸武都試擧行。
정조 2년 · 목
領議政金尙喆啓言。此江原監司金履素。今春合操與廵點擧行當否。令廟堂指揮。勸別武都試設行。鬱陵島搜討。今當災歲。姑爲停止。待豐擧行事爲請矣。當此荐饑連賑之時。累千軍兵。裹糧赴操之弊。誠如道臣所論。鬱陵搜討。亦有災年退付之例。合操廵點與搜討竝停止。勸別武都試擧行之意。請分付。從之。
정조 2년 · 강
命嶺南左右兵營。江華。開城守禦營。摠營習操竝停止。
정조 2년 · 목
領議政金尙喆啓言。此慶尙左兵使金永綬狀啓也。今春習操及營將廵點擧行事。請令廟堂稟旨分付矣。嶺南左右道。俱方設賑。習操廵點。請竝停止。從之。又啓言此江華留守李福源。開城留守兪彥鎬春操取稟狀啓也。所管諸邑。或屬海西。或屬畿內。而海西畿內旣皆停操。此亦何以爲之乎。敎以停操。又啓言守禦使洪樂性三營合操。摠戎使李漢膺四鎭輪操。請令廟堂稟旨分付矣。畿邑旣多設賑之處。喬相永宗。亦方停操。此亦停止。待秋擧行乎。從之。
정조 2년 · 강
命諸道凡係役民事。另加嚴禁。
정조 2년 · 목
領議政金尙喆啓言。春夏雨暘。雖係於天時。稼穡得失。多關於人事。而一遇暵乾。輒多廢棄。雖以往年言之。不至失稔。此專在字牧之官身爲田畯。使無失耕播之期。而不奪農時。尤是要道。凡係役民之事。一切痛禁。毋使有妨東作之意。請各別嚴飭諸道。從之。敎以至於役民一事。另加嚴禁。
정조 2년 · 강
命楊州牧使鄭景淳。前牧使兪彥鉉加資。
정조 2년 · 목
領議政金尙喆啓言。方當爲民求治之時。楊州牧使鄭景淳。前牧使兪彥鉉。屢典州牧。望實已著。俱合奬進。以爲需用之地。恐似得宜。敢達矣。敎以加資。
정조 2년 · 강
命吏判金鍾秀催促上來。
정조 2년 · 목
領議政金尙喆啓言。大政旣踰月矣。吏判由行。不可許久遲留。請催促上來。從之。
정조 2년 · 강
命廣州府尹李致中蕩滌。
정조 2년 · 목
左議政鄭存謙啓言。以南漢事適有言端。故敢達矣。前府尹李致中。旣無當年條逋欠。則與已收敍諸人。恐不宜異同。似有一體處之道矣。敎以宜無異同蕩滌
정조 2년 · 강
飭嶺隘封標內火耕之弊。
정조 2년 · 목
左議政鄭存謙啓言。嶺隘封標內。冒耕放火。與松田放火同其律者。昭載法典。而雖以北道繡啓觀之。可知其蕩然無禁。如是之故。嶺隘要害處。近多間路。關防疏虞。誠非細慮。方當春節。火耕不遠。當有備郞摘奸之擧。而以法象魏之意。請爲先行會諸道。使之嚴加禁飭。從之。
정조 2년 · 강
許施戶判關西別備穀取用之請。
정조 2년 · 목
戶曹判書具允鈺啓言。前頭事役。當次第稠疊。所入物力役從前請得者屢矣。而如兩南軍米。往復發賣之除。非但自致遲延。且聞湖南事勢。容有更合商量者。他無推移之道。勢不得不取用於關西而。冬前小米一萬石請得之擧條。尙未啓下。如欲作錢趁此區劃。然後且無窘速之患。且關西道臣。年例別備之數。皆欲以純錢加數自備。自到任以後。鳩聚財力。別作一庫而貯之。見存者。幾當爲年例別備之數云。此旣爲經費預備者。則當此物力難辦之時。相議取用似好。請下詢大臣處之。予詢大臣。領議政金尙喆曰。今年事役稠疊經用不可不備。戶判所達。許施好矣。左議政鄭存謙曰。前頭經用。固宜預備。竝卽許施好矣。右議政徐命善曰。戶判所奏。必有科量。許施似好矣。從之。
정조 2년 · 강
許施廣州耗米劃下補關庫之請。
정조 2년 · 목
守禦使洪樂性啓言。廣州補關庫事。向有耗米中量宜區劃之敎矣。臣與府尹洪益弼消商磨鍊。則得耗米三百餘石。然後庶有蘇弊之道。而臣意則當初餉穀還分。爲二萬石。而年前除減五千石。故每年加請。亦不下二三千石。名雖減分。實則無異二萬石分給之時矣。此後加請一款。永爲防塞。留庫中折米二千五百石劃出。糶糴取耗二百五十石。添餉中劃出一百石。竝三百五十石。年年例下於補關庫。以爲支用之地。恐合事宜。下詢大臣處之。予詢大臣。領議政金尙喆曰。曾聞前府尹鄭一祥之言。三百石不足。四百太過云。此誠精約斟酌之見。依此許施。似得宜矣。左議政鄭存謙曰。臣意亦同矣。右議政徐命善曰。此事已有前後尹之所商量。依請施行似好矣。從之。
정조 2년 · 강
命南漢逋欠年限限年分捧。
정조 2년 · 목
守禦使洪樂性啓言。南漢反庫逋欠。四千五百餘石。而監色輩俱是貧殘之類。而又多指徵無處之患。實無一時準捧之路云。事勢如此。則不可無變通矣。曾有年限分數徵捧之例。請依此限年分數徵捧。予詢大臣。領議政金尙喆曰。向聞以此囚繫。多至七十餘人。而一時準捧之難。誠如守禦使所達。限年分徵。曾亦有例云。許施似得宜矣。左議政鄭存謙曰。一時準捧。其勢末由。則限年分捧似宜矣。右議政徐命善曰。事勢不得不如此。固當許施。而限年分數之際。務從酌量。毋令遷就宜矣。從之。
정조 2년 · 강
命安興鎭軍餉勿許捧留。各邑待秋還納本倉。
정조 2년 · 목
江華留守李福源啓言。本府軍餉之京外貸去者有去無還。徒擁虛簿。至於安興鎭軍餉。亦是臣營緩急之需。而挽近以來。年年捧留各邑。元數一萬七千餘石內。本鎭見留。不過四千餘石。殊非設鎭儲餉之本意。此後則勿許捧留各邑。待秋成竝令還納本倉之意。請申飭該道。從之。
정조 2년 · 강
命訓局中軍作窠。平安兵使李國賢內移。
정조 2년 · 목
副司直張志恒啓言。訓局中軍作窠。而在京無可合之人。平安兵使李國賢。瓜期只隔二三朔。請內移。從之。
정조 2년 · 강
改差 徽陵參奉沈健之。
정조 2년 · 목
吏曹以健之身病呈狀。啓請改差也。
정조 2년 · 강
命臨陂縣令沈煥之等依律施行。李鼎炳分揀。
정조 2년 · 목
兵曹啓言。臨陂縣令沈煥之。井邑縣監金顯材。金城縣令宋煥九。橫城縣監李鉉重。永春縣監李匡說。丹陽郡守宋在淵。鎭岑縣監洪成浩。林川郡守宋宅圭。黃澗縣監李運永。保寧縣監鄭弘德。槐山郡守吳璹。結城兼任洪州牧使柳焵。驪州牧使李文源等。騎步布過限不納。請竝依律施行。竝允之。敎以沈煥之功減一等。金顯材功議各減一等。宋煥九議減一等。李匡說。李運永。鄭弘德。吳璹各功減一等。柳焵。李文源功議各減一等。又啓言李鼎炳旣已遲晚。其罪狀請上裁施行。敎以分揀。
정조 2년 · 강
命罪人張漢福嚴刑得情。
정조 2년 · 목
因刑曹殺獄罪人張漢福更招啓目。敎以更加各別嚴刑。期於得情。
정조 2년 · 강
召見承旨洪國榮于誠正閣。
정조 2년 · 목
予曰。 先朝實錄。尙未設局。稽滯可悶。從速設局好矣。國榮曰。聞大臣言則非久將開局云矣。予曰。文臣殿講中年滿人。出題應製無妨矣。國榮曰。其在勸課之道。使之應製則好矣。予曰。注書出去。明日文臣殿講。以年滿不參有實職人。竝卽待令事分付。承旨亦一體製進事分付。國榮曰。同副不爲仕進。牌招同爲應製乎。予曰。同副承旨牌招。
정조 2년 · 강
命文臣殿講人中年滿人應製。
정조 2년 · 목
以策爲題。王若曰。春者歲之始。在天爲元。在人爲仁。春之時義大矣哉。春爲蠢蠢者何義歟。春爲規規者何故歟。律有六。而太簇之中是月者何歟。神有五。而句芒之司是節者何歟。木鐸徇路。著於夏書。象魏懸法。載於周禮。斯可謂對時之。政歟。土牛誠侯。戴記垂訓。女夷鼓歌。呂史揭稱。亦可謂行時之令歟。或有入學而習舞者。或有浴沂而風雩者。玆皆順時之義歟。薦韭薦笋。載於享祀之典。賜飯賜錢。出於優禮之意。亦是膺時之道歟。左个之居。昉于何世。上辛之祈。肇自何時。三代因革於建歲。聖王之時不同。何也。兩賢是非於諫柳。君子之見各殊。何也。漢帝之議賑乏。得無小惠之嫌。宋宗之宴賞花。或涉太侈之歎歟。一夜之春。膺之於何。有脚之春。稱之者誰。邠人擊鼓以迎春。何以迎之。唐俗乘車而探春。何以探之。邵堯夫詩曰。三十六宮都是春。則六六之宮。可得歷數歟。朱紫陽詩曰。誰識乾坤造化心。則乾坤之心。可得推明歟。大抵春之爲氣也。生生爲理。發育爲功。三陽開泰。萬物昭蘇。上天仁愛之德。發見於是。故人君奉天時。體天道。由是而恩覆四海。由是而子惠萬姓。以至于草木昆蟲。凡有血氣之倫。莫不喣噓㴠育。如被太陽之春。夫何三皇之春旣暮。五伯之冬漸降。夫見德化之旁流。久致民生之困若。天道復元。徒見太平之畵。聖王不作。無復仁政之行。可勝歎哉。惟予寡人。履兹三元。撫我群品。德不足以體天道。八域少春和之樂。蔀屋多春窮之歎。尙遲陰谷之照。莫體太德之生。對越天時。予實靦然。値兹靑帝行春之節。御此東方象春之邦。苟欲使風俗和樂。人物熙皥。囿吾民於春風和氣之中。導一世於春臺壽域之上。直與三皇之世同其春。則其道何有由。咨爾子大夫。咸以迓春之意。各著殷春之策。予將親覽焉。○敎曰。注書持此題。傳于左承旨。應製人如已來會。限前製納之意分付。
정조 2년 · 강
御熙政堂行晝講。召見江原監司李亨逵。知事鄭光漢。特進官金魯鎭。承旨朴盛源。玉堂安聖彬南䳽聞。史官鄭東浚徐龍輔金勉柱。獻納朴在源。持平李思祚。宗臣安昌君燝。武臣副護軍李顯宅。
정조 2년 · 목
講論語○亨逵辭陛也○亨逵進前。予曰。自承旨時已知才猷。而江原道則水旱荐至。民不聊生云下去後須體委畀之意。以盡恤撫之道焉。
정조 2년 · 강
吏曹判書金鍾秀。疏陳母病乞遞。賜批。
정조 2년 · 목
批以聞卿之懇。殊甚惻然。然今纂役大政。俱是不可緩者。雖欲體諒於卿。今則非其時也。卿其勿辭。從速上來。
정조 2년 · 목
敎曰。副提調持加減交濟湯入侍。○予曰。待應製文畢捧。入侍考券。國榮曰。明日殿座處所。以何處爲之乎。予曰。以熙政殿爲之。予曰。應製捧幾張乎。國榮曰。只二張矣。予曰。白文呈券。至於十一人之多。誠爲寒心。春首特召命試。且以春字應時發問。一以爲勸課。一以爲興起。而足可製納之人。稱以無熟工。遽呈白文。太不成實矣。國榮曰。策文異於賦表。若無熟工則實難成篇。白文呈券。無或怪矣。予曰。人定前應製可畢捧乎。國榮曰。人定前不可盡捧矣。予曰。今若夜深則不得考券。明日殿講時。考之無妨矣。國榮曰。似然矣。予曰。注書出去。應製催促捧納事分付。
정조 2년 · 강
有政。吏曹參判徐浩修。兵曹參判嚴璹。
정조 2년 · 목
以李在簡爲戶曹參判。吳載純爲同敦寧。金相勳爲端川府使。趙鎭憲爲禮山縣監。金鈍爲殷山縣監。李徽之爲同經筵。○敎曰。慶尙左兵使。今日政差出。○以趙時俊爲副摠管。金永綬爲南兵使。以白東俊爲慶尙左兵使。○敎曰。南兵使金永綬。除朝辭赴任。又敎曰。慶尙左兵使白東俊。明日辭朝事分付。
정조 2년 · 강
命應製人出去時。下人及能書書吏犯夜勿禁。
정조 2년 · 강
召見承旨鄭民始于誠正閣。
정조 2년 · 목
予曰。明日卽文臣殿講。而擧案來到者。爲幾人乎。民始曰。未及詳知。而或有懸頉云矣。予曰。江原監司。何當發行云乎。民始曰。旣已辭朝。似於數日內發行矣。予曰。比年江原道水旱荐至。民生困瘁。又當窮春。將何以接濟乎。實爲悶然。民始曰。東伯下去時。亦以此深爲憂悶矣。
정조 2년 · 강
命時囚金相舟等分揀放送。
정조 2년 · 목
義禁府啓言。西部奉事金相舟氷丁變通。纔過數年。其所爲弊。若是多端。請刑推得情。敎以同罪他囚。旣以歲末。在於輕囚放釋中。金相舟分揀放送。又啓言二所廵將太鵬翮受點之後。時限已過。尙不受牌。請刑推得情。敎以分揀放送。又啓言柳爀旣已遲晚。其罪狀請上裁施行。敎以分揀。
정조 2년 · 목
予曰。雨勢如此。講員何以容接乎。國榮曰。許多講員。沾濕可悶。五人式呼名以入。以爲應講好矣。予曰。以此爲之。予曰。昨見應製文。則逐條多有誤對者。出處甚非難知。而名以文官。不能對此。良可寒心。國榮曰。聖學高明。博古通今。此臨殿發策。無非深辭粵義。章句之士。何能易對聖問乎。
정조 2년 · 강
御熙政堂。行專經文臣應製科次及殿講。召見玉堂林蓍喆南䳽聞。試官。右議政徐命善。兵曹判書李徽之。吏曹參判徐浩修。參議李義翊。禮曹參議吳載紹。刑曹參議趙英鎭。副司直柳戇。
정조 2년 · 목
具布裹翼善冠布袞龍袍陞座。○予曰。昨日應製文。先爲考券。仍命弘文提學洪國榮。考券取四人。予曰。壯元之文。頗善作矣。命善曰。壯元之作。可謂超等。而之次亦可謂善作矣。○敎曰。應製居首佐郞鄭志儉。貂皮笠耳掩一部。之次副修撰南鶴聞。紙五卷筆五枝墨三笏。之次假注書權心彥。典籍權之彥紙三卷筆三枝墨三笏賜給。○予謂命善曰。應講人員。以次受講。而至於音吐。雖或誤讀。猶可濶略。而文義詳細講問好矣。○司錄兪鉉章等。以次進講。
정조 2년 · 강
命殿講姑撤。未進講人員。武臣殿講時。同爲進講。
정조 2년 · 목
口敎曰。今日旣命殿講。而講員畢會。故强氣殿座矣。今則氣甚不平。殿講姑撤。已進講外。未及進謂人員。後日武臣殿講時。同爲進講。
정조 2년 · 목
敎曰。副提調持加減交濟湯入侍。○國榮曰。俄以不平之候。至有撤講之擧。不勝驚慮。予曰。朝者殿座時。氣頗不平。故欲退定講日。而講員旣畢會。故難於中止。强氣殿座矣。半日酬應。氣甚薾苶然。實難强作。仍命撤講矣。國榮曰。今則氣候若何。予曰。今則少差矣。國榮曰。令醫官診察好矣。予曰。一時憊薾之症。不必診候。置之。命入湯劑。予曰。講員皆出去乎。國榮曰。皆出矣。予曰。未應講人員。武臣殿講時進講。甚便好矣。國榮曰。有滯候乎。予曰。乍有滯氣矣。國榮曰。消滯之茶飮。時時進御好矣。予曰。旣非大段。則不必進茶也。國榮曰。今日應製入格之文。逐條所對。雖或有未瑩者。大體善作矣。予曰。壯元之文。虛頭頗精緊。而之次之文。首尾甚勤據矣。國榮曰。然矣。予曰。自前應製。皆是四六與詞律。而需用之文。長文最緊。時時勸課。亦無妨矣。國榮曰。無論應製科試。頗出策文。則實才可得矣。予曰然矣。國榮曰。培養人才。專在於人君之導率。以近文臣殿講觀之。則其效不少矣。初講之時。全不成樣矣。今則應講之際。字音分明。文義頗詳。此乃恒對書册。不撤講讀。究思奧義之致。此莫非殿下作成之效。不勝其幸也。予曰。前日則士大夫罕對册子。鮮有看讀。故講規初定之時。皆慮醜拙之畢露。至有厭避之擧。只緣朝飭之切嚴。龜勉對册。一年二年。看讀不廢。故果有是效矣。國榮曰。聖敎誠然矣。
정조 2년 · 강
給南海縣渰死人恤典。
정조 2년 · 목
慶尙監司李性源。以南海縣金淑龍等船覆渰死馳啓。敎以令本道恤典擧行。
정조 2년 · 강
召見承旨李鎭衡于誠正閣。
정조 2년 · 목
予曰。昨日應製。壯元鄭志儉文。可謂善作矣。鎭衡曰。再昨策題甚難。而見其科作。頗善作矣。予曰。文臣殿講之意。實出於勸奬之道。而比來不過爲應文備數。殊非殿講之本意也。鎭衡曰。果如聖敎。徒歸應文。而雖於應講之時。討論文義。明其賞罰。則不無實效矣。
정조 2년 · 강
頒欽恤典則于八道兩都。
정조 2년 · 목
敎曰。欽恤典則今旣印之。與新造尺度分頒中外。而至於八道兩都依度支長所奏。自本道卽爲翻刻。遍布兵使水使守令邊將察訪營將權管別將等處。二件式亦爲印上。鍮尺則只於用棍邑鎭造頒事。下諭于諸道道臣。而京畿及兩都。旣是近京之地。不必藏板。以芸閣本印出。遍布管下邑鎭。一體下諭。
정조 2년 · 강
兵曹以諸道邊將降考啓。
정조 2년 · 목
該曹啓。慶尙監司李性源啓本。禿用山城別將金聖新。以能免過差爲目。江華留守李福源啓本。以文殊山城別將鄭世仡。以姑恕生疏爲目。則宜置中考。而置諸上考。全羅監司鄭元始啓本。格浦別將李枝萬。以禁松宜嚴則爲目。則宜置下考。而置諸中考。金聖新鄭世仡以中考施行。李枝萬以下考施行。該道臣留守請竝推考。允之。又啓言德津萬戶朴再郁。連二等褒貶居中。請依例罷黜。允之。
정조 2년 · 강
茂山幼學南再興。上疏請厚州廢四郡設邑。批以令廟堂稟處。
정조 2년 · 목
疏略曰。臣以厚州復邑事。僅達天閽。猥陳管蠡之見。伏乞聖明留神焉。竊惟厚州茂昌閭延虞芮慈城等廢四郡之地。東距三水。西距江界。南至咸興。而地方殆近七八百。郊野廣濶。土地肥沃。此誠樂土可居之地。而自麗季至于國初。四郡越邊。爲女眞野人之所據。故四郡之廢棄不闢者。良以是也。自淸國雄長之後。厚州越邊及沿江雜處之胡。悉被驅去。公然廢棄。誠爲可惜。粤在庚子年。故判書臣趙啓遠按本道時。看審形便後。以復設厚州四郡等邑事。疏陳力請。而朝議不一。未克設施。癸丑年。故相臣南九萬按道時。廵到六鎭及廢四郡。審察要害之處。以茂山及厚州四郡設邑事。疏陳其利害。惟我 顯宗大王果爲採納。許其設施。而新置邊將。則以朝議不咸。纔設旋罷。可勝惜哉。挽近以來。民間繹騷。願入於厚州者。可以萬數。趁今設施。則萬家之鉅邑。一朝可成。外可爲北關之藩蔽。內可謂爲咸興之保障。四郡之廢。亦將漸就開拓。兩邊之堅固。無異金城湯池矣。且厚州之地。卽我 太祖大王櫛風沐雨。跋涉建功之地。在今宜可守而不可棄也。萬口一談。聚首顒望。故臣仍上故相之疏。竝獻盛京之圖。其江邊形勢。建置便宜之略。無不纖悉於此法疏之中。伏願詢問廟堂。趁卽許設。批以疏辭令廟堂稟處。
정조 2년 · 목
敎曰。副提調持加減交濟湯入侍。○予曰。卽見備局隄堰節目。殊甚詳備。以此遵行。則築堰無難。可無廢棄之土。而所可慮者。廟堂如是成節目。外邑之依此遵行。未可知也。若無實效。則備局節目。便作外邑之休紙。此則廟堂各別嚴飭於諸道。期有實效好矣。國榮曰。廟堂之隄堰公事。非不嚴明。而道臣及守宰。視若尋常。無意修擧。此乃痼弊也。今此節目。大臣與諸宰皆消詳議定。當自廟堂各別嚴飭知委。而外邑之擧行。似勝於前矣。予曰。茂山幼學之疏。見之否。國榮曰。臣於到院時見之矣。予曰。廢四郡設邑之請。可謂迂濶矣。國榮曰。自前有此議論。而曾前廢棄。必有曲折。而兩界相接之地。今若設置之擧。則邊釁亦可慮矣。雖有令廟堂稟處之敎。實無回啓之策。置之之外。無他道矣。予曰。然矣。事雖迂濶。千里裹足。有此陳請。其誠則可嘉。
정조 2년 · 강
遣承旨。詣 宗廟奉審摘奸。
정조 2년 · 목
予曰。 先朝御容移奉時。當設都監。而其在仰體之道。事甚張大。今番則不必設都監。修理時。領相戶工判。看檢爲之好矣。國榮曰。在前 御容移奉時。例有設都監。而今番之不設。事面似涉苟艱矣。予曰。大內移奉。與外殿移奉有異。雖不設都監。似無掣礙之事矣。國榮曰。聖敎誠然矣。予曰。召見大臣問議。然後修理。擇日當爲之矣。
정조 2년 · 강
命明日次對停三大臣戶禮工判入侍。
정조 2년 · 목
敎曰。明日次對停。以 璿源殿奉審時有所下敎三大臣及戶禮工判竝入侍。待領相入來後詣閤。
정조 2년 · 강
遞工曹判書趙重晦。校理朴祐源。
정조 2년 · 목
敎曰。政事當日爲之。呈辭工判許遞。今日政差出。又敎曰。在外儒臣學敎授竝改差。今日政差出。大司成。待下批牌招察任。
정조 2년 · 목
敎曰。頃因諫長所奏。月三講陞試復舊之後。便同新定式。向日政大司儲窠。欲下敎而未果。今日政差出。
정조 2년 · 강
命十八日專經武臣殿講爲之。
정조 2년 · 강
以李柱國爲平安兵使。備薦也
정조 2년 · 강
命左捕將張志恒兼察右捕將。
정조 2년 · 목
政院以右捕將移拜平安兵使。有他邊大將兼察之例啓稟。敎以左大將兼察。
정조 2년 · 강
以李國賢爲右捕將。口傳也
정조 2년 · 강
罷成均館學諭金文瑞職。
정조 2년 · 목
政院以文瑞除拜後。過限未肅拜。啓請罷黜也。
정조 2년 · 강
有政。吏曹判書金鍾秀。參判徐浩修。參議李義翊進。
정조 2년 · 목
以洪樂性爲工曹判書。柳戇爲大司成。鄭宇淳李儒慶爲校理。朴在源爲副校理。
정조 2년 · 강
正言李延䄵陳疏乞遞。仍請三兇與福瑩等施律。賜批。
정조 2년 · 목
疏略曰。向來銓堂以臺望通擬事。至有陳疏論列之擧。則臣亦伊時通擬中人耳。臺端一步。鐵限在前。乞遞臣職。噫。連啓中諸賊。熟非罔赦之罪。而惟彼三兇與福瑩等。尤不可一日偃息於天壤間。國無法則已。苟有之則豈容如是其因循也哉。乞施三兇首惡之律。嚴正福瑩等黨逆之罪。批以討逆事靳允。予意有在矣。爾其勿辭察職。
정조 2년 · 강
副校理嚴思晚。疏陳母病乞遞。批許救護。
정조 2년 · 목
敎曰。副提調持加減交濟湯入侍。○予曰。今則冬節已過。春氣方生。酡酪進上停止事。分付內局。予曰。大司成旣出學。敎授申飭好矣。國榮曰。旣有定式。雖不申飭。當依定式擧行。何必申飭乎。予曰。或有在外者。此則不可不變通矣。國榮曰。立法之初。不可等待。在外之人固當變通矣。
정조 2년 · 강
詣 孝明殿展拜
정조 2년 · 강
分遣承旨。詣 元陵景慕宮奉審。
정조 2년 · 목
予曰。大臣及戶禮工判皆入來乎。國榮曰。皆已來待矣。予曰。奉審出來後。將見大臣矣。國榮曰。唐家排設處。修理之役。預爲看審後。當有磨鍊。奉審時大臣及戶禮工判隨入似好矣。予曰。卿言是矣。予當自內進詣。卿與大臣以下。來待於萬安門外。國榮曰。唐家處當出見樣。工匠固不入當入之。而別看役則不可不入見矣。予曰然矣。雖不設都監役處浩大事體甚重。別看役不可以一人爲之矣。國榮曰。似然矣。予曰。別看役趙重璧可爲之。而金九三能可解事乎。國榮曰。不下於趙重璧矣。予曰。然則此二人亦爲待令事知委。
정조 2년 · 강
詣 璿源殿展拜奉審。召見三大臣。戶禮工判。領議政金尙喆。左議政鄭存謙。右議政徐命善。禮曹判書李景祜。戶曹判書具允鈺。工曹判書洪樂性。
정조 2년 · 목
自內詣 璿源殿展拜。仍詣殿內奉審訖。予謂尙喆曰。今日卽奉審日次。而且有第二 室修改事。故兹召卿等。欲爲看審矣。予曰。 先大王影幀。當奉 安於第二室。而第二 室甚狹小。陽傘繖扇無排立處。東邊退半間去壁通之。以爲繖扇陽傘排立之地則好矣。尙喆曰。此甚好矣。予曰。自內殿時或展拜。而此無展拜處所。且無祭物排設處所。故欲於後庭各立數間。地形足爲容立乎。卿等看審也。尙喆還奏曰。審其地形。則當建翼閣於東西。而東邊則爲內殿展拜處所。西邊則爲排設廳似好矣。予曰。此甚好矣。仍命戶工判進前。予曰。第二室修改之時。第一 室影幀。當移奉於養志堂。而累日權 安。甚爲未安。可於一兩日內修改乎。允鈺等曰。外唐家則旣有泰寧殿舊所用件。當依下敎取用。而當只造內唐家矣。似於三四日內可以畢役矣。予曰。與別看役輩。詳細奉審後。從速擧行。予曰。後庭當建東西翼閣矣。木石預爲措備。而開基日子。亦令日官從近推擇。予曰。第二 室所用祭床祭器及鈇鉞陽傘等屬。當及期新造矣。見樣及制度尺數。一依第一 室詳審爲之。而懋書精潔也。仍詣養志堂。命大臣進前。予曰。議號在近。不可無大提學。欲爲新圈。則予亦知公議之所歸。而禁將每以過謙。必欲圖免。其在成美之道。亦不可强迫矣。尙喆曰。旣經提學。且欲新圈。則捨斯人而莫可。實是公議之攸歸也。禁將雖欲圖免。其於公議之歸。何哉。予曰。予亦非不知此。而今番則何必强迫乎。予曰。今此修改時。至於設都監。事雖甚張大。其在重事之道。亦不可無董役之官。卿與禁將。同爲看審始役則好矣。尙喆曰。當依下敎爲之矣。
정조 2년 · 강
璿源殿第二 室。命涓吉始役。
정조 2년 · 목
敎曰。 先朝御容。三月以後當爲奉 安於 璿源殿第二 室。其在仰述之道。決不可張大。勿設都監。戶禮工三曹判書及戶曹郞廳一員待令。重事體之道。不可無董役之官。大臣中領相監董。此是自內旣有前例。都承旨與領相涓吉始役。
정조 2년 · 강
禮曹以 璿源殿第二 室始役吉日推擇啓。
정조 2년 · 목
敎曰。璿源殿第二 室始役吉日。來月望間推擇事。分付禮曹。○禮曹以開基來二月十七日巳時。定礎同月十八日午時。立柱上樑同月同日申時啓。
정조 2년 · 목
敎曰。前同知金九三趙重璧別看役差下。冠帶常仕。
정조 2년 · 강
以徐命膺爲大提學。
정조 2년 · 목
敎曰。議號在近。不可無文衡之臣。大提學前望單子入之。
정조 2년 · 강
有政。吏曹判書金鍾秀。參議李義翊進。
정조 2년 · 목
以洪彥喆爲司諫。洪周萬爲獻納。金憙爲副修撰。
정조 2년 · 목
敎曰。副提調持加減交濟湯入侍。○國榮曰。 璿源殿唐家處所。旣出見樣磨鍊。 御容奉安几子奉審。然後唐家當爲始役矣。予曰然矣。卿與戶判。率別看役一人詣泰寧殿奉 安几子奉審。然後出見樣也。承命奉審後還來。予曰。泰寧殿奉 安几子奉審。則長短何如。國榮曰。出見樣以視。則相當於 璿源殿唐家排設處矣。予曰。今則無慮矣。予曰。 御容移奉後。祭器不可不新造。此亦與戶判相議後爲之矣。國榮曰。當以銀器造成乎。予曰。姑未商量。而問度支所在之多寡。然後當決定矣。
정조 2년 · 강
命再明日殿講處所。以熙政堂爲之。
정조 2년 · 목
因政院啓稟。有是命。